DA Den Europæiske Unions Tidende C 66/18

Meddelelse i henhold til artikel 27, stk. 4, i Rådets forordning (EF) nr. 1/2003 i sag COMP/39.140 — DaimlerChrysler

(2007/C 66/08)

1. INDLEDNING

I henhold til artikel 9 i Rådets forordning (EF) nr. 1/2003 (1), når Kommissionen agter at vedtage en beslutning, hvorefter en overtrædelse kræves bragt til ophør, og de deltagende virksomheder tilbyder at afgive tilsagn, der imødekommer de betænkeligheder, som Kommissionen har, og som den har underrettet de pågældende virksomheder om i sin foreløbige vurdering, kan Kommissionen ved beslutning gøre disse tilsagn bindende for virksomhederne. En sådan beslutning kan vedtages for en bestemt periode, og i beslutningen konkluderes det, at der ikke længere er grund til, at Kommissionen griber ind. I overensstemmelse med artikel 27, stk. 4, i samme forordning offentliggør den et kort resumé af sagen og hovedindholdet af de afgivne tilsagn eller den foreslåede fremgangsmåde. Tredjemand kan fremsætte bemærkninger hertil inden for den tidsfrist, som er fastsat af Kommissionen.

2. RESUMÉ

Det foreliggende tilfælde omhandler DaimlerChryslers udlevering af tekniske reparationsinformationer for sine mærker Mercedes-Benz og Smart til uafhængige reparatører. Kommissionens undersøgelse har vist, at DaimlerChrysler længe efter udløbet af den overgangsperiode, der er fastsat i Kommissionens forordning (EF) nr. 1400/2002 (2), muligvis har undladt at frigive visse kategorier af disse tekniske reparationsinformationer. Da Kommissionen iværksatte sin undersøgelse, havde DaimlerChrysler, ifølge Kommissionens foreløbige vurdering, desuden endnu ikke indført et effektivt system, der kunne give uafhængige reparatører adgang til disse tekniske reparationsinformationer i ubundtet form. Selv om DaimlerChrysler forbedrede adgangen til sine tekniske oplysninger i løbet af Kommissionens undersøgelse, bl.a. ved i juni 2005 at oprette en webside (»TI-webside«) med dette mål for øje, forekom de oplysninger, der var tilgængelige for de uafhængige reparatører, stadig at være ufuldstændige.

I december 2006 indledte Kommissionen en procedure og tilsendte DaimlerChrysler en foreløbig vurdering, i hvilken den gav udtryk for det indledende standpunkt, at DaimlerChryslers aftaler med selskabets Mercedes-Benz og Smart-eftersalgsservice-partnere rejste tvivl om, hvorvidt de var i strid med EF-traktatens artikel 81, stk. 1.

Ifølge disse aftaler er medlemmerne i det autoriserede Mercedes-Benz- og Smartnet forpligtet til at udføre en hel vifte af mærkespecifikke reparationsydelser, medens virksomheder, som ønsker at tilbyde en anden og/eller mere målrettet ydelse, samt uafhængige reservedelsgrossister er udelukket. Det ser ud til, at de mulige negative virkninger af sådanne aftaler kunne forværres af, at DaimlerChrysler ikke giver uafhængige reparatører tilstrækkelig adgang til tekniske oplysninger. Det ser ud til, at denne praksis muligvis har bidraget til, at de uafhængige reparatørers position på markedet er blevet svækket, hvilket kan have resulteret i, at de uafhængige reservedelsgrossister var konfronteret med et vigende marked. Det har igen medført betydelige ulemper for forbrugerne i form af en væsentlig formindskelse af udbud af reservedele, højere priser for reparationsydelser, forringelse af udbuddet af reparationsværksteder, potentielle sikkerhedsproblemer og utilstrækkelig adgang til innovative reparationsværksteder.

Det ser endvidere ud til, at DaimlerChryslers påståede undladelse af at give de uafhængige reparatører tilstrækkelig adgang til tekniske oplysninger medfører, at selskabets aftaler med eftersalgsservice-partnerne ikke er omfattet af fritagelsen i forordning (EF) nr. 1400/2002, da denne fritagelse ifølge forordningens artikel 4, stk. 2, ikke gælder, hvis leverandøren af motorkøretøjer nægter at give uafhængige aktører adgang til tekniske oplysninger, diagnoseudstyr og andet udstyr, værktøjer, herunder relevant software, eller den undervisning, der kræves til reparation og vedligeholdelse af disse motorkøretøjer.

Kommissionen nåede endelig frem til det foreløbige standpunkt, at aftalerne mellem DaimlerChrysler og selskabets autoriserede reparatører formentlig ikke er omfattet af artikel 81, stk. 3, på grund af den manglende adgang til tekniske reparationsinformationer. De mulige effektivitetsgevinster, der opnås ved driften af et udvalgt net af autoriserede reparatører, opvejede tilsyneladende ikke de betydelige negative virkninger på konkurrencen, der er en følge af, at der i øjeblikket ikke gives uafhængige aktører tilstrækkelig adgang til mærkespecifikke tekniske reparationsinformationer, og at DaimlerChryslers autoriserede net beskyttes imod konkurrencepresset fra den uafhængige reparationssektor.

3. HOVEDINDHOLDET AF DE TILBUDTE TILSAGN

DaimlerChrysler har tilbudt Kommissionen en række tilsagn for at imødekomme de konkurrencepolitiske betænkeligheder, der kommer til udtryk i den foreløbige vurdering. Det foreslås, at disse tilsagn skal være gældende indtil 31. maj 2010. Disse tilsagn beskrives kort nedenfor og er offentliggjort på engelsk på Generaldirektoratet for Konkurrences hjemmeside http://europa.eu.int/comm/competition/index_en.html

3.1. Generel oplysningspligt

Det princip, der er bestemmende for omfanget af de oplysninger, der skal gives, er princippet om ikke-forskelsbehandling mellem uafhængige og autoriserede reparatører. På denne baggrund skal DaimlerChrysler sørge for, at alle de tekniske oplysninger, det værktøj, udstyr, software og undervisning, der kræves til reparation og vedligeholdelse af selskabets motorkøretøjer, og som af DaimlerChrysler eller på DaimlerChryslers vegne stilles til rådighed for autoriserede reparatører og/eller uafhængige importører af mærkerne Mercedes-Benz og Smart i en hvilket som helst EU-medlemsstat, også stilles til rådighed for uafhængige reparatører.

Ifølge artikel 4, stk. 2, i forordning (EF) nr. 1400/2002 omfatter »tekniske oplysninger «alle de oplysninger, der stilles til rådighed for autoriserede reparatører til reparation eller vedligeholdelse af mærkerne Mercedes-Benz og Smart. De omfatter især fejlkoder og andre parametre samt den relevante opdatering, der er nødvendig for at arbejde med elektroniske styringssystemer (electronic control units, herefter »ECU«) med henblik på at installere eller omprogrammere indstillinger, der er anbefalet af DaimlerChrysler, køretøjsidentifikations-metoder, reservedelskataloger, arbejdsløsninger som følge af praktisk erfaring, og som vedrører problemer, der er typisk for en bestemt model eller en bestemt serie samt tilbagekaldelsesmeddelelser og andre meddelelser vedrørende reparationsarbejder, der gennemføres gratis inden for det autoriserede reparationsnet.

Adgang til værktøjer omfatter adgang til diagnosticeringssystemer og andet reparationsudstyr, værktøjer, samt relevant software, herunder regelmæssig opdatering og eftersalgsservice for sådanne værktøjer.

De foreslåede tilsagn vil være bindende for DaimlerChrysler og de hermed forbundne selskaber, men er ikke umiddelbart bindende for uafhængige importører af Mercedes-Benz og Smart.

I de medlemsstater hvor DaimlerChrysler distribuerer køretøjer af mærkerne Mercedes-Benz og/eller Smart via uafhængige importører har selskabet derfor indvilget i at gøre en stor indsats for gennem aftaler at forpligte disse virksomheder til gratis og på en ikke diskriminerende måde via deres nationale websider at stille alle de tekniske oplysninger eller sprogversioner af sådanne oplysninger til rådighed for de uafhængige reparatører, som den berørte importør har stillet til rådighed for autoriserede reparatører i den medlemsstat, han er ansvarlig for, og som ikke er tilgængelige på TI-websiden for uafhængige reparatører.

Ifølge begrundelse 26 i forordningen er DaimlerChrysler ikke forpligtet til at give uafhængige reparatører adgang til tekniske oplysninger, der kunne give tredjemand mulighed for at frakoble eller afmontere installerede tyverialarmer, omstille elektronisk udstyr eller manipulere (3) med anordninger, der for eksempel begrænser et motorkøretøjs hastighed. I lighed med alle undtagelser i EU-retten skal begrundelse 26 fortolkes snævert. Hvis DaimlerChrysler skulle påberåbe sig denne undtagelse som begrundelse for at tilbageholde visse tekniske oplysninger for uafhængige reparatører har selskabet forpligtet sig til at sikre, at de tilbageholdte oplysninger begrænses til det omfang, der er nødvendigt for at opnå den i begrundelse 26 omhandlede beskyttelse, samt sikre, at mangelen på de pågældende oplysninger ikke hindrer uafhængige reparatører i at udføre andre end de i begrundelse 26 anførte operationer, herunder arbejder på anordninger som motorstyresystemer, airbags, forstærkere til sikkerhedsbælter eller centrallåskomponenter.

3.2. Medier

I overensstemmelse med artikel 4, stk. 2, i forordningen skal de tekniske oplysninger stilles til rådighed på en måde, der står i et rimeligt forhold til uafhængige reparatørers behov. Det indebærer, at der skal gives adgang til oplysningerne i ubundtet form, og at der ved prisfastsættelsen ikke tages hensyn til, i hvilket omfang de uafhængige reparatører bruger oplysningerne.

DaimlerChrysler lægger alle tekniske oplysninger vedrørende modeller, der er lanceret efter 1996, på TI-websiden og sørger for, at alle opdaterede tekniske oplysninger til enhver tid er tilgængelige på TI-websiden eller eventuelt efterfølgende websider. Hvis visse tekniske oplysninger vedrørende modeller, der er lanceret efter 1996, eller sprogversioner heraf, som DaimlerChrysler og dets forbundne virksomheder stiller til rådighed for autoriserede reparatører i en given medlemsstat ikke findes på TI-websiden, vil det alligevel blive antaget, at DaimlerChrysler har opfyldt tilsagnene herom, hvis de berørte oplysninger omgående og gratis gøres tilgængelige for uafhængige reparatører på selskabets kommercielle webside i den pågældende medlemsstat.

Endvidere sørger DaimlerChrysler til enhver tid for, at TI-websiden er let at finde og giver et serviceniveau, der svarer til det, der opnås ved de metoder, der benyttes for at gøre tekniske oplysninger tilgængelige for medlemmer af det autoriserede net. Hvis DaimlerChrysler eller et andet selskab, der handler på DaimlerChryslers vegne, gør bestemte tekniske oplysninger tilgængelige for autoriserede reparatører på et bestemt EU-sprog, garanterer DaimlerChrysler, at denne sprogversion af oplysningerne omgående lægges på TI-websiden.

DaimlerChryslers har fastsat prisen på et årsabonnement for adgang til TI-websiden til 1 254 EUR (1 239 EUR for adgang til hovedsiden, det såkaldte WIS-net; adgangen til kataloget over elektroniske reservedele er gratis bortset fra et årligt bidrag på 15 EUR til dækning af administrationsudgifter). For at overholde kravet i forordningen om proportionalitet erklærer DaimlerChrysler sig rede til at foretage en forholdsmæssig opdeling af gebyrerne for adgang til WIS-nettet på »tidsvinduer «omfattende en måned, en uge, en dag og en time til en pris på henholdsvis 180 EUR, 70 EUR, 20 EUR og 4 EUR. Daimler Chrysler forpligter sig til at fastholde denne gebyrstruktur og til ikke at forhøje gebyrniveauet over den gennemsnitlige inflationstakt inden for EU.

3.3. Princip for minimumsstandarder

DaimlerChryslers tilsagn gives med forbehold af eventuelle nuværende eller fremtidige krav i Fællesskabet eller i national lov, der udvider omfanget af de tekniske oplysninger, som DaimlerChrysler skal gøre tilgængelige for uafhængige aktører, og/eller foreskriver mere fordelagtige metoder til at gøre sådanne oplysninger tilgængelige.

3.4. Bilæggelse af tvister

Efter anmodning fra en uafhængig reparatør eller sammenslutning af reparatører, forpligter DaimlerChrysler sig til at acceptere en mæglingsordning for bilæggelse af tvister vedrørende udlevering af tekniske oplysninger. Mæglingen vil finde sted efter de gældende regler og de materielle regler, som DaimlerChrysler har indgået aftale om med dets autoriserede reparatører i den medlemsstat, hvor den anmodende part har sit forretningssted. DaimlerChrysler forpligter sig til efter anmodning at fremlægge oplysninger om disse regler. Mæglingsorganet består af tre mæglere, der er upeget efter disse regler. Mæglingen udelukker ikke muligheden for at anlægge sag ved den kompetente nationale domstol.

4. OPFORDRING TIL AT FREMSÆTTE BEMÆRKNINGER

Med forbehold af resultatet af markedstesten agter Kommissionen at vedtage en beslutning i henhold til artikel 9, stk. 1, i forordning (EF) nr. 1/2003, hvorved de tilsagn, der er sammenfattet ovenfor og offentliggjort i fuldt omfang på internettet på Generaldirektoratet for Konkurrences hjemmeside (4), erklæres for bindende. I overensstemmelse med artikel 27, stk. 4, i forordning (EF) nr. 1/2003 opfordrer Kommissionen interesserede tredjeparter til at fremsætte deres bemærkninger til de foreslåede tilsagn. Bemærkningerne skal være Kommissionen i hænde senest to måneder efter datoen for offentliggørelse af denne meddelelse. Bemærkningerne kan sendes til Kommissionen pr. e-mail til comp-infotech@ec.europa.eu, pr. fax ((32-2) 296 29 11) eller pr. post med angivelse af reference COMP/39.140 — DaimlerChrysler, til følgende adresse:

Europa-Kommissionen Generaldirektoratet for Konkurrence Registreringskontoret for Kartelsager J-70 B-1049 Bruxelles

Under den senere procedure kan det efter offentliggørelsen af denne meddelelse blive nødvendigt eller hensigtsmæssigt at stille et resume af bemærkningerne til rådighed for de parter, der har afgivet tilsagn. De bedes med henblik herpå identificere eventuelle fortrolige oplysninger eller forretningshemmeligheder. Der vil blive taget hensyn til berettigede anmodninger om fortrolig behandling.

(1) EFT L 1 af 4.1.2003, s. 1.

(2) EFT L 203 af 1.8.2002, s. 30.

(3) Dvs. ændre den oprindelige indstilling af et ECU på en måde, der ikke er anbefalet af DaimlerChrysler.

(4) http://europa.eu.int/comm/competition/index_en.html